**Administratīvā soda piemērošanas noteikumi**

Izdoti saskaņā ar Valsts pārvaldes iekārtas likuma

72. panta pirmās daļas 2. punktu

1. Iekšējie noteikumi nosaka kārtību un kritērijus, ko Maksātnespējas kontroles dienesta amatpersonas ievēro, piemērojot administratīvo sodu personai, kuru sauc pie administratīvās atbildības (turpmāk – pie atbildības saucamā persona) par Maksātnespējas likuma 179. pantā paredzētā administratīvā pārkāpuma (turpmāk – pārkāpums) izdarīšanu atbilstoši Administratīvās atbildības likuma (turpmāk – AAL) prasībām.

2. Uzliekot administratīvo sodu, amatpersona izvērtē saņemtās ziņas, Maksātnespējas kontroles dienesta rīcībā esošo informāciju, pie atbildības saucamās personas sniegto informāciju, pārkāpuma raksturu, pie atbildības saucamās personas personību, mantisko stāvokli, pārkāpuma izdarīšanas apstākļus, un ņem vērā atbildību mīkstinošos un pastiprinošos apstākļus.

3. Amatpersona atzīst pārkāpumu par maznozīmīgu, ja, ņemot vērā konkrētās lietas apstākļus, nav radīts tāds apdraudējums tiesiski aizsargātajām interesēm, lai par to piemērotu sodu, administratīvā soda uzlikšana par izdarīto pārkāpumu nav lietderīga un nav konstatējami apstākļi, kas pastiprina atbildību par pārkāpumu.

4. Administratīvā soda veidu nosaka un tā sākotnējo naudas soda apmēru aprēķina, ievērojot šo iekšējo noteikumu 1. pielikuma 1. un 2. solī norādīto secību un soda noteikšanas robežas.

5. Nosakot administratīvo sodu par pārkāpumiem, kas noteikti šo iekšējo noteikumu 2. pielikuma 1. solī, sākotnējā administratīvā soda apmēru aprēķina, ievērojot šo iekšējo noteikumu 2. pielikuma 2. solī noteiktās robežas.

6. Amatpersona var nepiemērot šo iekšējo noteikumu 1. un 2. pielikuma 2. solī noteikto sākotnējo naudas soda apmēru, ja pie atbildības saucamā persona pieļauto pārkāpumu ir labprātīgi novērsusi pirms lēmuma par administratīvā pārkāpuma procesa uzsākšanu pieņemšanas vai līdz administratīvā pārkāpuma lietas izskatīšanas brīdim.

7. Konstatējot šo iekšējo noteikumu 6. punktā norādītos apstākļus, amatpersona izvērtē minimālā naudas soda piemērošanu par konstatēto pārkāpumu, ja amatpersona gūst pārliecību, ka minimālā naudas soda uzlikšana atturēs pie atbildības saucamo personu no līdzīga pārkāpuma izdarīšanas.

8. Amatpersona pie atbildības saucamajai personai piemērojamo naudas soda apmēru var palielināt vai samazināt par 20 (divdesmit) procentiem, ievērojot šo iekšējo noteikumu 1. pielikuma 1. un 2. solī un 2. pielikuma 1. un 2. solī noteiktās robežas un sākotnējo summu. Amatpersona var samazināt vai palielināt piemērojamo naudas soda apmēru par 20 (divdesmit) procentiem par katru šo iekšējo noteikumu 11. un 12. punktā konstatēto apstākli.

9. Galīgo administratīvā soda apmēru aprēķina atbilstoši šo iekšējo noteikumu 1. un 2. pielikuma 3. solim, ņemot vērā 1. solī minēto pie atbildības saucamo personu, un 2. solī noteikto naudas soda apmēru. Galīgo naudas soda apmēru nosaka vienībās, lēmumā norādot naudas soda vienības un naudas soda summu *euro* tā, lai summa dalītos ar pieci bez atlikuma. Ja piemērotā naudas soda summa nedalās ar pieci, to matemātiski noapaļo tā, lai naudas soda summa dalītos ar pieci bez atlikuma, bet nepārsniedzot sākotnēji piemēroto naudas soda apmēru.

10. Izvērtējot pārkāpumu, amatpersona vispirms atzīst, vai pārkāpums pēc tā raksturojošām pazīmēm ir atzīstams par būtisku, ņemot vērā pārkāpuma ilgumu, sistemātiskumu, tā ietekmi uz tiesiskās aizsardzības procesa vai maksātnespējas procesa norisi, kā arī citus administratīvā pārkāpuma lietā noskaidrotos apstākļus.

11. Amatpersona samazina pie atbildības saucamajai personai piemērojamo sākotnējo naudas soda apmēru, konstatējot šādus apstākļus:

11.1. pie atbildības saucamā persona atzinusi un nožēlojusi izdarīto;

11.2. pie atbildības saucamā persona novērsusi izdarīto pārkāpumu;

11.3. pie atbildības saucamā persona sadarbojas un veic nepieciešamās darbības pārkāpuma novēršanai;

11.4. pie atbildības saucamās personas iesniegtie paskaidrojumi un tiem pievienotie dokumenti apliecina šīs personas ierobežoto spēju (maznodrošinātā statuss, trūcīgā statuss, invaliditāte, aktīvs fiziskās personas maksātnespējas process) veikt piemērojamā naudas soda samaksu;

11.5. konstatējot šo iekšējo noteikumu 16.4. apakšpunktā minēto, kas ir pamats sākotnēji noteiktā naudas soda apmēra samazināšanai.

12. Amatpersona var palielināt pie atbildības saucamajai personai piemērojamo sākotnējo naudas soda apmēru, konstatējot šādus apstākļus:

12.1. prettiesiskā rīcība turpināta, neraugoties uz prasību to izbeigt;

12.2. pie atbildības saucamajai personai ir vienaldzīga attieksme pret viņai normatīvajos aktos noteiktajiem pienākumiem;

12.3 konstatējot šo iekšējo noteikumu 16.1. , 16.2. un 16.3. apakšpunktā minētos personību raksturojošos apstākļus;

12.4. pie atbildības saucamā persona kavē administratīvā pārkāpuma procesa norisi, sniedz amatpersonai nepatiesas ziņas un izvairās no atbildības;

12.5. informāciju, kas liecina par pie atbildības saucamās personas negatīvo attieksmi pret valsts un sabiedriskās kārtības ievērošanu.

13. Amatpersona atzīst, ka pārkāpumam ir būtiska rakstura pazīmes, ja tiek konstatēts vismaz viens no nosacījumiem:

13.1. ar pārkāpumu ir kavēta vai varēja tikt kavēta tiesiskās aizsardzības procesa vai maksātnespējas procesa norise;

13.2. pārkāpums nav pārtraukts;

13.3. pārkāpums ilgst vairāk kā trīs mēnešus;

13.4. pārkāpums ir sistemātisks;

13.5. ar pārkāpumu ir kavēta vai varēja tikt kavēta Maksātnespējas kontroles dienesta uzraudzības funkciju izpilde.

14. Šo iekšējo noteikumu 13.3. apakšpunktā norādīto pārkāpuma ilgumu kā būtiska pārkāpuma pazīmi amatpersona izvērtē, vadoties no attiecīgā pienākuma izpildei normatīvajos aktos noteiktā termiņa. Ja attiecīgā pienākuma izpilde ir kavēta vairāk kā trīs mēnešus no normatīvajos aktos noteiktā termiņa, administratīvais pārkāpums ir atzīstams par ilgstošu.

15. Ja amatpersona nekonstatē nevienu no šo iekšējo noteikumu 13. punktā ietvertajiem nosacījumiem, atzīstams, ka pārkāpumam ir nebūtiska rakstura pazīmes.

16. Amatpersona, vērtējot pie atbildības saucamās personas personību, ņem vērā:

16.1. apstākli, vai pēdējā gada laikā no administratīvā pārkāpuma lietas uzsākšanas dienas attiecībā uz šo personu Maksātnespējas kontroles dienests ir pieņēmis nelabvēlīgu Maksātnespējas likuma 175. panta pirmās daļas 2. un 3. punktā noteikto lēmumu;

16.2. apstākli, vai Maksātnespējas kontroles dienests iepriekš, veicot tiesiskās aizsardzības procesa vai maksātnespējas procesu uzraudzību, atbilstoši normatīvo aktu prasībām ir norādījis šai personai uz attiecīgā pienākuma izpildi (sistemātiskums);

16.3. šīs personas veiktās darbības, lai novērstu izdarītā pārkāpuma sekas un līdzīgu pārkāpumu atkārtošanos;

16.4. citus apstākļus, kas norāda uz šīs personas spēju izpildīt noteikto pienākumu.

17. Vērtējot pie atbildības saucamās personas mantisko stāvokli, amatpersona ņem vērā personai piemērotos īpašos statusus (piemēram, maznodrošinātā statuss, trūcīgā statuss, invaliditāte, aktīvs fiziskās personas maksātnespējas process), objektīvus šķēršļus gūt ienākumus (pilnībā vai pietiekamā apmērā), kā arī citus administratīvā pārkāpuma lietā noskaidrotos apstākļus.

18. Papildsodu – tiesību atņemšanu ieņemt noteiktus amatus komercsabiedrībās, amatpersona piemēro parādnieka pārstāvim, ja administratīvā pārkāpuma lietas apstākļi norāda, ka pārkāpums ir būtiski aizskāris vai varēja būtiski aizskart vairāku personu vai sabiedrības tiesiskās intereses, un amatpersona, izdarot lietderības apsvērumus un vērtējot papildsoda nepieciešamību un samērību, gūst pārliecību, ka naudas soda uzlikšana pie atbildības saucamo personu neatturēs no līdzīga rakstura pārkāpuma izdarīšanas.

19. Amatpersona lemj par papildsoda piemērošanu pie atbildības saucamajai personai, konstatējot kādu no šiem apstākļiem:

19.1. pie atbildības saucamā persona vismaz triju mēnešu laikā no normatīvajā regulējuma noteiktā izpildes termiņa nav sadarbojusies ar maksātnespējas procesa administratoru (turpmāk – administrators);

19.2. pie atbildības saucamā persona administratoram vismaz triju mēnešu laikā no normatīvajā regulējuma noteiktā izpildes termiņa nav nodevusi nevienu parādnieka dokumentu vai mantu, tostarp turējumā esošo mantu;

19.3 pēdējo sešu mēnešu laikā pirms juridiskās personas maksātnespējas procesa pasludināšanas ir nomainīts komersanta valdes vai dalībnieku sastāvs un iepriekšējā valde ir nodevusi parādnieka mantu un dokumentus jaunajai komersanta valdei, kuras valdes loceklis (pie administratīvās atbildības saucamā persona) nesadarbojas ar administratoru;

19.4 pēdējo sešu mēnešu laikā pirms juridiskās personas maksātnespējas procesa pasludināšanas ir nomainīts komersanta valdes vai dalībnieku sastāvs un iepriekšējā valde (pie administratīvās atbildības saucamā persona) nav nodevusi parādnieka mantu un dokumentus jaunajai komersanta valdei un tā nesadarbojas ar administratoru;

19.5. normatīvajos aktos noteikto pienākumu izpilde ir kavēta ilgāk par trim mēnešiem un pie atbildības saucamā persona nav sadarbojusies un pārkāpumu nav novērsusi;

19.6. pie atbildības saucamā persona ir veikusi sistemātiskus Maksātnespējas likuma pārkāpumus.

20. Amatpersona papildsoda apmēru nosaka mēnešos un gados proporcionāli piespriestajam naudas soda apmēram. Konstatējot šo iekšējo noteikumu 19.3., 19.4. un 19.5. apakšpunktā minētos apstākļus, amatpersona ir tiesīga, nesaistot ar naudas soda apmēru, piemērot pie atbildības saucamajai personai maksimālo papildsoda termiņu, lai konkrētā persona pēc iespējas ilgāku laiku nevarētu ieņemt amatus, kuros var radīt iespējamu kaitējumu ne tikai konkrētas juridiskās personas uzņemto saistību ietvaros, bet arī uzņēmējdarbības videi kopumā.

21. Papildus AAL 154. pantā paredzētajiem nosacījumiem amatpersona var pie atbildības saucamajai personai nepiemērot nosacītu daļēju atbrīvošanu no naudas soda samaksas, ja:

21.1. pie atbildības saucamajai personai piemērots papildsods;

21.2. pārkāpuma dēļ ir kavēta tiesiskās aizsardzības procesa vai maksātnespējas procesa norise;

21.3. konstatēti pie atbildības saucamās personas sistemātiski pārkāpumi;

21.4. pie atbildības saucamā persona nav veikusi darbības pārkāpuma pārtraukšanai vai pārkāpuma rezultātā radīto seku novēršanai;

21.5. citos gadījumos, kad nepieciešamība piemērot pārkāpuma smagumam atbilstošu sodu nav samērīga ar nosacītas daļējas atbrīvošanas no soda mērķa sasniegšanu.

22. Ar šo iekšējo noteikumu spēkā stāšanos atzīt par spēku zaudējušiem Maksātnespējas kontroles dienesta 2020. gada 19. jūnija iekšējos noteikumus Nr. 1-03/2020/8 "Administratīvā soda piemērošanas noteikumi".

Direktore I. Šteina

*S. Grunte 67099151*

*M. Gūtmanis 67099122*

DOKUMENTS IR PARAKSTĪTS AR DROŠU ELEKTRONISKO PARAKSTU

1. pielikums

Maksātnespējas kontroles dienesta iekšējiem noteikumiem

"Administratīvā soda piemērošanas noteikumi"

**Administratīvā soda veida, apmēra robežas un noteikšanas secība Maksātnespējas likuma 179. panta atbildības subjektiem**

|  |  |  |  |
| --- | --- | --- | --- |
| **1. solis** | **2. solis** | | **3.** **solis** |
| **Pie atbildības saucamā persona**  **(subjekts1)** | **Sākotnēji piespriestais administratīvais sods un tā apmērs** | | **Administratīvā soda**  **individualizēts apmērs** |
| **Administratīvais pārkāpums ar nebūtiska rakstura**  **pazīmēm** | **Administratīvais pārkāpums ar būtiska rakstura pazīmēm** |
| **Parādnieka (juridiskās personas) valdes loceklis**  **Kreditora (juridiskās**  **personas) valdes loceklis** | No 20 līdz 100  naudas soda vienībām  (100 līdz 500 *euro*)  *(sākotnējā summa2*  *250 euro)* | No 20 līdz 300  naudas soda vienībām  (100 līdz 1500 *euro*)  *(sākotnējā summa*  *800 euro + iespēja piemērot papildsodu)* | 1. Izvērtējot Maksātnespējas kontroles dienesta iekšējo noteikumu "Administratīvā soda piemērošanas noteikumi" (turpmāk – soda piemērošanas noteikumi) 11. un 12. punktā minētos apstākļus, tostarp AAL noteikto atbildību mīkstinošo vai pastiprinošo apstākli, par katru konstatēto apstākli 2. solī noteikto naudas soda apmēru palielina vai samazina par 20 (divdesmit) procentiem, ievērojot 2. solī noteiktās robežas un sākotnējo summu par katru konstatēto apstākli 2. solī noteikto naudas soda apmēru var palielināt vai samazināt par 20 (divdesmit) procentiem, ievērojot 2. solī noteiktās robežas un sākotnējo summu.  2. Papildsodu – tiesību atņemšanu ieņemt noteiktus amatus  komercsabiedrībās – piemēro parādnieka pārstāvim mēnešos un gados proporcionāli piespriestajam naudas soda apmēram. Konstatējot soda piemērošanas noteikumu 19.3., 19.4. un 19.5. apakšpunktā minētos apstākļus, amatpersona ir tiesīga, nesaistot ar naudas soda apmēru, piemērot pie atbildības saucamajai personai maksimālo papildsoda termiņu, tas ir, piecus gadus. |
| **Parādnieka pārstāvis** | No 20 līdz 100 naudas soda vienībām  (100 līdz 500 *euro*)  *(sākotnējā summa*  *250 euro)* | No 20 līdz 300  naudas soda vienībām  (100 līdz 1500 *euro*)  *(sākotnējā summa*  *800 euro + iespēja piemērot papildsodu)* |
| **Administrators, bijušais administrators, TAP uzraugošā persona** | No 20 līdz 100 naudas soda vienībām  (100 līdz 500 *euro*)  *(sākotnējā summa*  *250 euro)* | No 20 līdz 300  naudas soda vienībām  (100 līdz 1500 *euro*)  *(sākotnējā summa*  *800 euro)* |
| **Kreditors – fiziskā persona** | No 20 līdz 100  naudas soda vienībām  (100 līdz 500 *euro*)  *(sākotnējā summa*  *250 euro)* | No 20 līdz 300  naudas soda vienībām  (100 līdz 1500 *euro*)  *(sākotnējā summa*  *800 euro)* |
| **Parādnieks – fiziskā persona** | No 20 līdz 100  naudas soda vienībām  (100 līdz 500 *euro*)  *(sākotnējā summa*  *250 euro)* | No 20 līdz 300  naudas soda vienībām  (100 līdz 1500 *euro*)  *(sākotnējā summa*  *800 euro)* |

2. pielikums

Maksātnespējas kontroles dienesta

iekšējiem noteikumiem

"Administratīvā soda piemērošanas noteikumi"

**Administratīvā soda veida, apmēra robežas un noteikšanas secība atkarībā no maksātnespējas procesa vai tiesiskās aizsardzības procesa noteikumu pārkāpuma veida**

|  |  |  |  |
| --- | --- | --- | --- |
| **1. solis** | **2. solis** | | **3. solis** |
| **Administratīvais pārkāpums, par kuru persona tiek saukta pie**  **administratīvās atbildības** | **Sākotnēji piespriestais**  **administratīvais sods un tā apmērs** | | **Administratīvā soda individualizēts apmērs** |
| **Administratīvais pārkāpums ar nebūtiska rakstura**  **pazīmēm** | **Administratīvais pārkāpums ar būtiska rakstura pazīmēm** |
| **Informācijas nesniegšana maksātnespējas procesā iesaistītajām personām un institūcijām** | No 20 līdz 100  naudas soda vienībām  (100 līdz 500 *euro*)  *(sākotnējā summa*  *250 euro)* | No 20 līdz 300  naudas soda vienībām  (100 līdz 1500 *euro*)  *(sākotnējā summa*  *800 euro)* | 1. Izvērtējot soda piemērošanas noteikumu 11. un 12. punktā minētos apstākļus, tostarp AAL noteikto atbildību mīkstinošo vai pastiprinošo apstākli, par katru konstatēto apstākli 2. solī noteikto naudas soda apmēru paliela vai samazina par 20 (divdesmit) procentiem, ievērojot 2. solī noteiktās robežas un sākotnējo summu.  2. Papildsodu – tiesību atņemšanu ieņemt noteiktus amatus  komercsabiedrībās – piemēro parādnieka pārstāvim mēnešos un gados proporcionāli piespriestajam naudas soda apmēram. Konstatējot soda piemērošanas noteikumu 19.3., 19.4. un 19.5. apakšpunktā minētos apstākļus, amatpersona ir tiesīga, nesaistot ar naudas soda apmēru, piemērot pie atbildības saucamajai personai maksimālo papildsoda termiņu, tas ir, piecus gadus. |
| **Tiesiskās aizsardzības procesa uzraugošās personas pienākumu neizpildīšana** | No 20 līdz 100  naudas soda vienībām  (100 līdz 500 *euro*)  *(sākotnējā summa*  *250 euro)* | No 20 līdz 300  naudas soda vienībām  (100 līdz 1500 *euro*)  *(sākotnējā summa*  *800 euro)* |
| **Parādnieka vai parādnieka pārstāvja pienākumu nepildīšana** | No 20 līdz 100  naudas soda vienībām  (100 līdz 500 *euro*)  *(sākotnējā summa*  *250 euro)* | No 20 līdz 300  naudas soda vienībām  (100 līdz 1500 *euro*)  *(sākotnējā summa*  *800 euro + iespēja piemērot papildsodu)* |
| **Maksātnespējas procesa administratora pienākumu nepildīšana** | No 20 līdz 100 naudas soda vienībām  (100 līdz 500 *euro*)  *(sākotnējā summa*  *250 euro)* | No 20 līdz 300  naudas soda vienībām  (100 līdz 1500 *euro*)  *(sākotnējā summa*  *800 euro)* |

1 1. pielikumā paredzētā soda apmēra robežas un noteikšanas secība tiek piemērota attiecībā uz visiem maksātnespējas procesa vai tiesiskās aizsardzības procesa noteikumu pārkāpumu veidiem, ja vien šo iekšējo noteikumu 2. pielikumā nav noteikts citādi.

2 Sākotnējā summa ir konkrētajam pārkāpuma rakstura veidam noteikto naudas soda robežu vidējais aritmētiskais.